IZVEDBENA UREDBA KOMISIJE (EU) 2022/36

z dne 11. januarja 2022

o spremembi Priloge III k Izvedbeni uredbi (EU) 2020/2235 glede vzorcev spričeval za vstop pošiljk nekaterih živih vodnih živali in proizvodov živalskega izvora v Unijo

(Besedilo velja za EGP)

EVROPSKA KOMISIJA JE –

ob upoštevanju Uredbe (ES) št. 853/2004 Evropskega parlamenta in Sveta z dne 29. aprila 2004 o posebnih higienskih pravilih za živila živalskega izvora (1) in zlasti člena 7(2), točka (a), Uredbe,

ob upoštevanju Uredbe (EU) 2016/429 Evropskega parlamenta in Sveta z dne 9. marca 2016 o prenosljivih boleznih živali in o spremembi ter razveljavitvi določenih aktov na področju zdravja živali („Pravila o zdravju živali“) (2) ter zlasti člena 238(3) in člena 239(3) Uredbe,

ob upoštevanju Uredbe (EU) 2017/625 Evropskega parlamenta in Sveta z dne 15. marca 2017 o izvajanju uradnega nadzora in drugih uradnih dejavnosti, da se zagotovi uporaba zakonodaje o živilih in krmi, pravil o zdravju in dobrobiti živali ter zdravju rastlin in fitofarmacevtskih sredstvih, ter o spremembi uredb (ES) št. 999/2001, (ES) št. 396/2005, (ES) št. 1069/2009, (ES) št. 1107/2009, (EU) št. 1151/2012, (EU) št. 652/2014, (EU) 2016/429 in (EU) 2016/2031 Evropskega parlamenta in Sveta, uredb Sveta (ES) št. 1/2005 in (ES) št. 1099/2009 ter direktiv Sveta 98/58/ES, 1999/74/ES, 2007/43/ES, 2008/119/ES in 2008/120/ES ter razveljavitvi uredb (ES) št. 854/2004 in (ES) št. 882/2004 Evropskega parlamenta in Sveta, direktiv Sveta 89/608/EGS, 89/662/EGS, 90/425/EGS, 91/496/EGS, 96/23/ES, 96/93/ES in 97/78/ES ter sklepa Sveta 92/438/EGS (Uredba o uradnem nadzoru) (3) in zlasti člena 90, prvi odstavek, točki (a) in (b), ter člena 126(3) Uredbe,

ob upoštevanju naslednjega:

(1) Izvedbena uredba Komisije (EU) 2020/2235 (4) določa pravila glede veterinarskih spričeval iz Uredbe (EU) 2016/429, uradnih spričeval iz Uredbe (EU) 2017/625 in veterinarskih/uradnih spričeval na podlagi navedenih uredb, ki se zahtevajo za vstop nekaterih pošiljk živali in blaga v Unijo (v nadaljnjem besedilu: spričevala). Priloga III k Izvedbeni uredbi (EU) 2020/2235 med drugim zlasti določa vzorce spričeval za vstop pošiljk nekaterih živih vodnih živali in proizvodov živalskega izvora v Unijo.

(2) Natančneje, v Prilogi III, poglavja 1 (MODEL BOV), 2 (MODEL OVI), 24 (MODEL MP-PREP), 25 (MODEL MPNT), 26 (MODEL MPST), 27 (MODEL CAS), 41 (MODEL GEL), 42 (MODEL COL), 43 (MODEL RCG), 44 (MODEL TCG) in 50 (MODEL COMP), k Izvedbeni uredbi (EU) 2020/2235 so določeni vzorci veterinarskih/uradnih spričeval in uradnih spričeval za vstop pošiljk proizvodov govejega, ovčjega in kozjega izvora v Unijo. Uredba (ES) št. 999/2001 Evropskega parlamenta in Sveta (5) je bila nedavno spremenjena z Uredbo Komisije (EU) 2021/1176 (6) z namenom posodobitve, med drugim, zahtev za vstop proizvodov govejega, ovčjega in kozjega izvora v Unijo z dodajanjem posebnih pogojev v primeru vstopa proizvodov iz prežvekovalcev iz države z nadzorovanim tveganjem za BSE v Unijo, kadar so pridobljeni iz živali, ki izvirajo iz države z nejasnim tveganjem za BSE. Navedene nove zahteve za vstop navedenih pošiljk v Unijo bi se morale odražati v navedenih vzorcih veterinarskih/uradnih spričeval in uradnih spričeval. Navedene vzorce bi bilo zato treba ustrezno spremeniti.

(3) Poleg tega bi bilo treba spremeniti javnozdravstvena potrdila in potrdila o zdravstvenem stanju živali v vzorcih veterinarskih/uradnih spričeval za vstop pošiljk nekaterih kategorij mesnih proizvodov, namenjenih za prehrano ljudi, v Unijo, ki so določena v Prilogi III, poglavji 25 (MODEL MPNT) in 26 (MODEL MPST), k Izvedbeni uredbi (EU) 2020/2235, da bi natančno odražala zahteve glede vstopa proizvodov živalskega izvora iz gojenih in divjih jelenov v Unijo, ki so določene v Prilogi IX, poglavje F, k Uredbi (ES) št. 999/2001, oz. obrata izvora živali, iz katerih je bilo pridobljeno sveže meso, iz člena 150 Delegirane uredbe Komisije (EU) 2020/692 (7). Navedene vzorce bi bilo zato treba ustrezno spremeniti.

(4) Priloga III, poglavje 27, k Izvedbeni uredbi (EU) 2020/2235 določa vzorec veterinarskega/uradnega spričevala za vstop ovitkov, namenjenih za prehrano ljudi, v Unijo (MODEL CAS). V skladu s členom 148 Delegirane uredbe (EU) 2020/692 točka II.2.2 navedenega vzorca veterinarskega/uradnega spričevala določa možnost za tretje države ali ozemlja ali njihova območja, s katerih je dovoljen vstop svežega mesa v Unijo in ki so zato navedena v Prilogi XIII k Izvedbeni uredbi Komisije (EU) 2021/404 (8), da lahko pošiljke ovitkov vstopajo v Unijo brez potrditve uporabe obdelav za zmanjševanje tveganja iz Priloge XXVI, točka 2, k Delegirani uredbi (EU) 2020/692. Vendar sedanje besedilo te točke ni dovolj jasno glede območja izvora ovitkov, kadar se ta možnost uporablja. Za pojasnitev, da se taka možnost uporablja samo za območja iz Priloge XIII k Izvedbeni uredbi (EU) 2021/404, bi bilo treba vključiti oznako območja izvora ovitkov, kot je navedena v Prilogi XIII k Izvedbeni uredbi (EU) 2021/404, Zato bi bilo treba v skladu s tem spremeniti navedeni vzorec.

(5) Poleg tega so v Prilogi III, poglavji 28 (MODEL FISH-CRUST-HC) in 31 (MODEL MOL-HC), k Izvedbeni uredbi (EU) 2020/2235 določeni vzorci veterinarskih/uradnih spričeval za vstop pošiljk živih rib, živih rakov in proizvodov živalskega izvora iz navedenih živali, namenjenih za prehrano ljudi, ter pošiljk živih školjk, iglokožcev, plaščarjev, morskih polžev in proizvodov živalskega izvora iz navedenih živali, namenjenih za prehrano ljudi, v Unijo. Za izboljšanje jasnosti opomb v navedenih vzorcih bi bilo treba jasno navesti, da so pošiljke proizvodov živalskega izvora iz vodnih živali, za katere je treba izpolniti potrdila o zdravstvenem stanju živali iz dela II.2, tiste pošiljke, ki niso bile izključene iz področja uporabe Delegirane uredbe (EU) 2020/692 v skladu s členom 1, točka 6, navedene uredbe. Natančneje, za pošiljke proizvodov živalskega izvora iz vodnih živali, razen živih vodnih živali, ki vstopajo v Unijo pripravljene za neposredno prehrano ljudi brez nadaljnje predelave v Uniji, se ne zahteva izpolnitev potrdil o zdravstvenem stanju živali iz dela II.2. Z opredelitvijo „nadaljnje predelave“ bo prav tako pojasnjeno stanje v zvezi s takimi pošiljkami. Navedene vzorce bi bilo zato treba ustrezno spremeniti.

(6) Poleg bi se morale nedavne spremembe člena 167, točki (a) in (b), ter člena 169(3), točka (b), Delegirane uredbe (EU) 2020/692 z Delegirano uredbo Komisije (EU) 2021/1705 (9) odražati v potrdilih o zdravstvenem stanju živali iz Priloge III, poglavji 28 (MODEL FISH-CRUST-HC) in 31 (MODEL MOL-HC), k Izvedbeni uredbi (EU) 2020/2235. Navedene vzorce bi bilo zato treba ustrezno spremeniti.

(7) Prav tako je treba pojasniti, da se obdobje veljavnosti vzorcev veterinarskih/uradnih spričeval iz Priloge III, poglavji 28 (MODEL FISH-CRUST-HC) in 31 (MODEL MOL-HC), točka II.2.8, k Izvedbeni uredbi (EU) 2020/2235 uporablja samo za pošiljke živih vodnih živali, ki jih zajemajo ta veterinarska/uradna spričevala. Navedene vzorce bi bilo zato treba ustrezno spremeniti.

(8) Poleg tega Priloga III, poglavja 33, 34 in 35, k Izvedbeni uredbi (EU) 2020/2235 določa vzorec veterinarskega/uradnega spričevala za vstop surovega mleka, namenjenega za prehrano ljudi, v Unijo (MODEL MILK-RM), mlečnih proizvodov, ki so namenjeni za prehrano ljudi in so pridobljeni iz surovega mleka ali za katere ni obvezna posebna obdelava za zmanjšanje tveganja (MODEL MILK-RMP/NT), in mlečnih proizvodov, ki so namenjeni za prehrano ljudi in za katere je obvezen postopek pasterizacije (MODEL DAIRY-PRODUCTS-PT). Vendar navedeni vzorci ne odražajo alternativ za obdobje nastanitve živali, od katerih je bilo mleko pridobljeno, v tretji državi, na njenem ozemlju ali njenem območju izvora mleka ali mlečnih proizvodov, kot je zdaj določeno v členu 154 Delegirane uredbe (EU) 2020/692, ki je bila nedavno spremenjena z Delegirano uredbo (EU) 2021/1705. Navedene vzorce bi bilo zato treba ustrezno spremeniti.

(9) Priloga III, poglavje 45, k Izvedbeni uredbi (EU) 2020/2235 določa vzorec uradnega spričevala za vstop pošiljk medu in drugih čebelarskih proizvodov, namenjenih za prehrano ljudi, v Unijo (MODEL HON). Za zagotovitev pristnosti navedenih pošiljk bi bilo treba izboljšati jamstva za take pošiljke, tako da se uskladijo z nekaterimi pravili iz Direktive Sveta 2001/110/ES (10). Zato bi bilo treba v skladu s tem spremeniti navedeni vzorec.

(10) V Prilogi III, poglavji 50 in 52, k Izvedbeni uredbi (EU) 2020/2235 je določen vzorec veterinarskega/uradnega spričevala za vstop netrajnih sestavljenih proizvodov in trajnih sestavljenih proizvodov, ki vsebujejo kakršno koli količino mesnih proizvodov, razen želatine, kolagena in visokorafiniranih proizvodov, in so namenjeni za prehrano ljudi, v Unijo (MODEL COMP), ter vzorec veterinarskega spričevala za tranzit netrajnih sestavljenih proizvodov in trajnih sestavljenih proizvodov, ki vsebujejo kakršno koli količino mesnih proizvodov in so namenjeni za prehrano ljudi, skozi Unijo v tretjo državo neposredno ali po skladiščenju v Uniji (MODEL TRANSIT-COMP). Navedena vzorca vključujeta posebno potrdilo o zdravstvenem stanju živali za mlečne proizvode, ki jih vsebujejo sestavljeni proizvodi. Potrdilo o zdravstvenem stanju živali glede kraja proizvodnje ne odraža možnosti za potrditev, da so bili mlečni proizvodi, ki jih vsebujejo sestavljeni proizvodi, proizvedeni v državi članici. Mlečni proizvodi, proizvedeni v državi članici, izpolnjujejo vsa potrebna jamstva za zdravstveno varstvo živali, zato bi bilo treba to možnost vključiti v navedene vzorce. Poleg tega bi bilo treba spremeniti potrdilo o zdravstvenem stanju živali za pojasnitev različnih možnosti za potrditev vrste izvora mleka, iz katerega so bili proizvedeni mlečni proizvodi. Navedene vzorce bi bilo zato treba ustrezno spremeniti.

(11) Poleg tega bi bilo treba spremeniti Prilogo III, poglavji 50 (MODEL COMP) in 52 (MODEL TRANSIT-COMP), k Izvedbeni uredbi (EU) 2020/2235, da se tretjim državam ali ozemljem ali njihovim območjem omogoči potrditev različnih izvorov predelanih proizvodov, ki jih vsebujejo sestavljeni proizvodi, če taki proizvodi izpolnjujejo ustrezne zahteve za javno zdravje in zahteve za zdravstveno varstvo živali. Navedene vzorce bi bilo zato treba ustrezno spremeniti.

(12) Prilogo III k Izvedbeni uredbi (EU) 2020/2235 bi zato bilo treba ustrezno spremeniti.

(13) V izogib kakršnim koli motnjam v trgovini v zvezi z vstopom pošiljk nekaterih živih vodnih živali in proizvodov živalskega izvora v Unijo bi bilo treba v prehodnem obdobju pod določenimi pogoji še naprej dovoliti uporabo spričeval, izdanih v skladu z Izvedbeno uredbo (EU) 2020/2235, kot se je uporabljala pred spremembami, uvedenimi s to izvedbeno uredbo.

(14) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1 Priloga III k Izvedbeni uredbi (EU) 2020/2235 se spremeni v skladu s Prilogo k tej uredbi.

Člen 2 V prehodnem obdobju do 15. septembra 2022 se pošiljkam nekaterih živih vodnih živali in proizvodov živalskega izvora, ki so jim priložena ustrezna veterinarska/uradna spričevala, uradna spričevala ali veterinarska spričevala, izdana v skladu z vzorci iz Priloge III, poglavja 1, 2, 24 do 28, 31, 33 do 35, 41 do 45, 50 in 52, k Izvedbeni uredbi (EU) 2020/2235, kot se je uporabljala pred spremembami, ki jih v navedeno izvedbeno uredbo uvaja ta izvedbena uredba, še naprej dovoli vstop v Unijo, pod pogojem, da je spričevalo izdano najpozneje 15. junija 2022.

Člen 3 Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 11. januarja 2022 Za Komisijo predsednica Ursula VON DER LEYEN

(1) UL L 139, 30.4.2004, str. 55.

(2) UL L 84, 31.3.2016, str. 1.

(3) UL L 95, 7.4.2017, str. 1.

(4) Izvedbena uredba Komisije (EU) 2020/2235 z dne 16. decembra 2020 o določitvi pravil za uporabo uredb (EU) 2016/429 in (EU) 2017/625 Evropskega parlamenta in Sveta glede vzorcev veterinarskih spričeval, vzorcev uradnih spričeval in vzorcev veterinarskih/uradnih spričeval za vstop pošiljk nekaterih kategorij živali in blaga v Unijo in njihove premike znotraj Unije, uradne potrditve takšnih spričeval ter o razveljavitvi Uredbe (ES) št. 599/2004, izvedbenih uredb (EU) št. 636/2014 in (EU) 2019/628, Direktive 98/68/ES ter odločb 2000/572/ES, 2003/779/ES in 2007/240/ES (UL L 442, 30.12.2020, str. 1).

(5) Uredba Evropskega parlamenta in Sveta (ES) št. 999/2001 z dne 22. maja 2001 o določitvi predpisov za preprečevanje, nadzor in izkoreninjenje nekaterih transmisivnih spongiformnih encefalopatij (UL L 147, 31.5.2001, str. 1).

(6) Uredba Komisije (EU) 2021/1176 z dne 16. julija 2021 o spremembi prilog III, V, VII in IX k Uredbi Evropskega parlamenta in Sveta (ES) št. 999/2001 glede genotipizacije pozitivnih primerov TSE pri kozah, določitve starosti pri ovcah in kozah, ukrepov, ki se uporabljajo v čredi z atipičnim praskavcem, ter pogojev za uvoz proizvodov govejega, ovčjega in kozjega izvora (UL L 256, 19.7.2021, str. 56).

(7) Delegirana uredba Komisije (EU) 2020/692 z dne 30. januarja 2020 o dopolnitvi Uredbe (EU) 2016/429 Evropskega parlamenta in Sveta glede pravil za vstop pošiljk nekaterih živali, zarodnega materiala in proizvodov živalskega izvora v Unijo ter za njihove premike in ravnanje z njimi po vstopu (UL L 174, 3.6.2020, str. 379).

(8) Izvedbena uredba Komisije (EU) 2021/404 z dne 24. marca 2021 o določitvi seznamov tretjih držav, njihovih ozemelj ali območij, s katerih je dovoljen vstop živali, zarodnega materiala in proizvodov živalskega izvora v Unijo v skladu z Uredbo (EU) 2016/429 Evropskega parlamenta in Sveta (UL L 114, 31.3.2021, str. 1).

(9) Delegirana uredba Komisije (EU) 2021/1705 z dne 14. julija 2021 o spremembi Delegirane uredbe (EU) 2020/692 o dopolnitvi Uredbe (EU) 2016/429 Evropskega parlamenta in Sveta glede pravil za vstop pošiljk nekaterih živali, zarodnega materiala in proizvodov živalskega izvora v Unijo ter za njihove premike in ravnanje z njimi po vstopu (UL L 339, 24.9.2021, str. 40).

(10) Direktiva Sveta 2001/110/ES z dne 20. decembra 2001 o medu (UL L 10, 12.1.2002, str. 47).